Na temelju članka 24. Statuta Općine Barban (“Službene novine Općine Barban” br. 22/13, 12/18 i 60/21), Općinsko Vijeće Općine Barban na sjednici održanoj dana 29. prosinca 2021. godine, donosi

**ZAKLJUČAK**

**o usvajanju Programa javnih potreba društvenih djelatnosti**

**Općine Barban za 2022. godinu**

**Članak 1.**

Usvaja se Program javnih potreba društvenih djelatnosti Općine Barban za 2022. godinu, za realizaciju kojega se u Proračunu Općine Barban za 2022. godinu osigurava iznos od 3.355.000,00 kuna.

**Članak 2.**

Program iz točke I. čini sastavni dio ovog Zaključka.

**Članak 3.**

Ovaj Zaključak stupa na snagu prvog dana od dana objave u „Službenim novinama Općine Barban“.

KLASA: 400-08/21-01/13

URBROJ: 2168/06-02-21-4

Barban, 29. prosinca 2021. godine

OPĆINSKO VIJEĆE OPĆINE BARBAN

PREDSJEDNIK

**Andi Kalčić**

**PROGRAM JAVNIH POTREBA DRUŠTVENIH DJELATNOSTI**

**OPĆINE BARBAN ZA 2022. GODINU**

Osnova za izradu ovog prijedloga Programa javnih potreba društvenih djelatnosti nalazi se u zakonskim i podzakonskim aktima iz područja predškolskog odgoja, školstva, kulture, sporta, socijalne skrbi i zdravstva; odluka, zaključaka i programa Općine Barban; strateških dokumenata i obvezama iz ugovornih odnosa.

1. **PREDŠKOLSKI ODGOJ**
	1. **UVODNE NAPOMENE**

Zakon o predškolskom odgoju i obrazovanju („Narodne novine“ broj 10/97, 107/07, 94/13, 98/19) definira predškolski odgoj kao djelatnost koja obuhvaća programe odgoja, naobrazbe, zdravstvene zaštite, prehrane i socijalne skrbi djece.

Predškolski odgoj je sastavni dio sustava odgoja, naobrazbe i skrbi o djeci, a obuhvaća programe odgoja, naobrazbe, zdravstvene zaštite, prehrane i socijalne skrbi koji se ostvaruju u dječjim vrtićima te iznimno, u drugim ustanovama i udrugama.

Sukladno Zakonu o predškolskom odgoju i obrazovanju Općina Barban ima pravo i obavezu odlučivati o potrebama i interesima građana na svom području za organiziranjem i ostvarivanjem programa predškolskog odgoja i naobrazbe te skrbi o djeci predškolske dobi radi zadovoljavanja tih potreba. Sve mjere vezane uz zadovoljavanje tih potreba utvrđuju se sukladno Zakonu o predškolskom odgoju i naobrazbi i Državnom pedagoškom standardu.

Programom javnih potreba u predškolskom odgoju Općine Barban utvrđuje se oblik, opseg, kvaliteta i način zadovoljavanja javnih potreba u djelatnosti predškolskog odgoja te skrbi o djeci predškolske dobi prema potrebama i interesima građana Općine Barban.

Prema Zakonu o predškolskom odgoju i obrazovanju djelatnost predškolskog odgoja financira se pretežito sredstvima proračuna lokalne i područne (regionalne) samouprave te sudjelovanjem roditelja u cijeni programa predškolskog odgoja u koje su uključena njihova djeca. Određeni programi kao što su posebni programi za djecu s teškoćama u razvoju sufinanciraju se iz sredstava Državnog proračuna.

Djelatnost predškolskog odgoja u Općini Barban odvija se jednoj ustanovi i to proračunskom korisniku Dječjem vrtiću Tratinčica. U okviru djelatnosti Dječjeg vrtića Tratinčica provodi se: desetosatni program, poludnevni šestosatni program i program predškole za djecu od navršene 2. godine života do polaska u školu. Rad vrtića odvija se na tri lokacije: Barban 133, Barban 150 i Cvitići 27, Sutivanac.

Dječjim vrtićem upravlja Upravno vijeće, sastavljeno od pet članova. Općina Barban imenuje tri člana upravnog vijeća, jedan član je predstavnik odgojitelja i jedan član je predstavnik roditelja.

* 1. **OPIS AKTIVNOSTI**

Djelatnost predškolskog odgoja u Dječjem vrtiću Tratinčica financira se iz dvaju osnovnih izvora:

* sredstava Proračuna Općine Barban,
* vlastitim sredstvima Dječjeg vrtića Tratinčica.
	+ 1. ***Plaće i ostali rashodi zaposlenika u dječjem vrtiću***

Iz Proračuna Općine Barban mjesečno se izdvajaju sredstva koja se odnose na:

* bruto plaće, doprinose na plaće i ostale rashode za djelatnike,
* naknade za prijevoz na posao i s posla,
* materijalne rashode (električna energija, lož ulje, komunalne usluge, nabava didaktičkog materijala za program predškole).
	+ 1. ***Unapređenje standarda predškolskog odgoja***

Program javnih potreba u predškolskom odgoju obuhvaća i subvencioniranje roditelja u dječjim vrtićima drugih osnivača te ostale programe za djecu predškolske dobi poput raznih manifestacija u vrtiću (obilježavanje Dječjeg tjedna i slično) te prosinačke svečanosti (koje uključuju poklon pakete za djecu i izvođenje predstave za djecu).

Općina Barban sufinancirat će dio ekonomske cijene smještaja djece u dječjim vrtićima drugih osnivača koji provode organizirani predškolski odgoj kroz ostvarivanje 10-satnog primarnog programa. Za djecu s prebivalištem na području Općine Barban osiguravaju se iz Proračuna sredstva u visini od 800,00 kuna mjesečno za djecu jasličke dobi ili za djecu nakon završene druge godine ukoliko su mjesta u DV Tratinčica popunjena. Sredstva za ovu namjenu doznačavati će se drugim vrtićima mjesečno za protekli mjesec temeljem računa i specifikacije djece korisnika programa navedenih vrtića.

* 1. **PLANIRANA SREDSTVA**

U Proračunu Općine Barban za 2022. godinu planirani iznos od 1.990.000,00 kn za javne potrebe u predškolskom odgoju raspoređuje se na sljedeći način:

|  |  |  |
| --- | --- | --- |
| R.BR. | NAZIV AKTIVNOSTI | Planirana sredstva u 2022. (iznos kn) |
|  | **PLAĆE I OSTALI RASHODI ZAPOSLENIKA U DJEČJEM VRTIĆU TRATINČICA** | **1.920.000,00** |
| Rashodi za zaposlene | 1.820.000,00 |
| Materijalni rashodi | 100.000,00 |
|  | **UNAPREĐENJE STANDARDA PREDŠKOLSKOG ODGOJA** | **70.000,00** |
| Subvencioniranje roditelja u dječjim vrtićima drugih osnivača | 50.000,00 |
| Manifestacije u vrtiću (dječji tjedan i slično) | 5.000,00 |
| Poklon paketi za djecu | 15.000,00 |
| **UKUPNA PLANIRANA SREDSTVA** | **1.990.000,00** |

1. **OBRAZOVANJE**
	1. **UVODNE NAPOMENE**

Na području Općine Barban djeluje jedna osnovna škola i to Osnovna škola Jure Filipovića Barban čiji je osnivač Istarska županija. Ovim Programom utvrđuju se javne potrebe u obrazovanju iznad razine potreba koje osigurava osnivač i visina sredstava koja se u 2022. godini osiguravaju u Proračunu Općine Barban za njihovo ostvarenje.

* 1. **OPIS AKTIVNOSTI**

Proračunom Općine Barban za 2022. godinu osiguravaju se sredstva za sljedeće aktivnosti unutar programa javnih potreba u obrazovanju:

* + 1. ***Produženi boravak***

Produženi boravak organiziran je Osnovnoj školi Jure Filipovića Barban za djecu nižih razreda. Program produženog boravka sufinancira se prema Odluci o sufinanciranju produženog boravka u osnovnoj školi Jure Filipovića Barban u školskoj 2021./2022. godini koju je donijelo Općinsko vijeće.

U odnosu na prethodne godine, od ove se školske godine osiguravaju sredstva za isplatu plaća i ostalih materijalnih prava dvoje učitelja (dosad je sufinancirana plaća jednog učitelja) u produženom boravku u iznosu od 70% stvarnih troškova.

* + 1. ***Unapređenje standarda u obrazovanju***

Za financiranje ostalih javnih potreba u osnovnom obrazovanju iznad razine koju osigurava osnivač, i to u prvom redu onih izdataka koji su u neposrednom interesu učenika osnovne škole, osiguravaju se sredstva za koje konkretnu namjenu određuje općinski načelnik na obrazloženi prijedlog škole.

* + 1. ***Sufinanciranje drugog obrazovnog materijala i poklon paketi za djecu 1. i 2. razreda***

Proračunom Općine Barban i u 2022. godini osiguravaju se sredstva za sufinanciranje troškova kupnje radnih bilježnica i ostalog školskog pribora učenicima Osnovne škole Jure Filipovića Barban te ostalim učenicima osnovnih škola s prebivalištem na području Općine Barban kao i sredstva za podjelu paketa učenicima 1. i 2. razreda osnovne škole.

* + 1. ***Subvencioniranje gradskog prijevoza za učenike srednjih škola***

Planiraju se sredstva za sufinanciranje mjesečne karte za gradski prijevoz učenika s područja Općine Barban koji pohađaju srednje škole u Puli u kojima se nastava održava izvan užeg centra Pule sukladno Odluci o subvencioniranju gradskog prijevoza.

* + 1. ***Stipendiranje studenata***

Sukladno Odluci o broju stipendija u akademskoj godini 2021./2022. Općina Barban dodjeljuje 14 redovnih studentskih stipendija i 3 OTP stipendije. Mjesečni iznos redovne stipendije iznosi 700,00 kn, a OTP stipendije 500,00 kn. Kriteriji i uvjeti za dodjelu stipendija propisani su Pravilnikom za dodjelu stipendija Općine Barban.

Stipendije se isplaćuju u periodu od siječnja do srpnja tekuće godine te se dodjeljuju za jednu akademsku godinu studija.

* + 1. ***Sufinanciranje plaće fizioterapeuta u Školi za odgoj i obrazovanje Pula***

Općina Barban uključila se u sufinanciranje plaće za jednog fizioterapeuta u Školi za odgoj i obrazovanje Puli s obzirom na iskazanu potrebu te se ovim programom planiraju sredstva u 2022. godini.

* 1. **PLANIRANA SREDSTVA**

U Proračunu Općine Barban za 2022. godinu planirani iznos od 335.000,00 kn za javne potrebe u obrazovanju raspoređuje se na sljedeći način:

|  |  |  |
| --- | --- | --- |
| R.BR. | NAZIV AKTIVNOSTI | Planirana sredstva u 2022. (iznos kn) |
| 1. | Sufinanciranje produženog boravka učenika | 150.000,00 |
| 2. | Ostale pomoći školstvu | 15.000,00 |
| 3. | Sufinanciranje drugog obrazovnog materijala za učenike OŠ  | 27.000,00 |
| 4. | Poklon paketi za djecu 1. i 2. razreda | 5.000,00 |
| 5. | Sufinanciranje prijevoza učenika | 5.000,00 |
| 6. | Studentske stipendije  | 113.000,00 |
| 7.  | Sufinanciranje plaće fizioterapeuta u Školi za odgoj i obrazovanje Pula | 20.000,00 |
|  | **UKUPNA PLANIRANA SREDSTVA** | **335.000,00** |

1. **KULTURA**

**3.1. UVODNE NAPOMENE**

Pravna osnova za provođenje programa javnih potreba u području kulture Općine Barban je Zakon o financiranju javnih potreba u kulturi („Narodne novine“ broj 47/90, 27/93 i 38/09), Uredba o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine“ 26/15), Zakonom o udrugama (Narodne novine“ broj 74/14 i 70/17), Pravilnik o financiranju programa, projekata i manifestacija od interesa za opće dobro koje provode udruge na području Općine Barban, Godišnji plan raspisivanja natječaja za financiranje programa i projekata od interesa za opće dobro koje provode udruge. Programom se utvrđuju javne potrebe u kulturi od lokalnog značenja i visina sredstava koja se u 2022. godini osigurava u Proračunu Općine Barban za njihovo ostvarenje.

**3.2. OPIS AKTIVNOSTI**

Proračunom Općine Barban za 2022. godinu osiguravaju se sredstva za sljedeće aktivnosti unutar programa javnih potreba u kulturi:

* + 1. ***Podrška programima udruga u kulturi***

Udruge u kulturi koje djeluju na području Općine Barban mogu svoje programe prijaviti na Javni poziv za financiranje programa, projekata i manifestacija od interesa za opće dobro koje provode udruge na području Općine Barban koji se raspisuje početkom svake godine. Kriteriji, mjerila i postupci za dodjelu i korištenje sredstava proračuna Općine Barban udrugama čije aktivnosti doprinose zadovoljenju javnih potreba u kulturi i ispunjavanju ciljeva i prioriteta definiranih strateškim i planskim dokumentima Općine propisani su Pravilnikom o financiranju programa, projekata i manifestacija od interesa za opće dobro koje provode udruge na području Općine Barban, a Godišnjim planom utvrđuje se ukupan iznos financijskih sredstava po pojedinom području te najviši i najniži iznos sredstava po pojedinoj prijavi.

* + 1. ***Arhitektonski sklop crkve sv. Nikole, Velih vrata i kule - sanacija***

Prema Programu zaštite očuvanja nepokretnih kulturnih dobara za istražne radove, konsolidaciju i arhitektonski snimak postojećeg stanja na arhitektonskom sklopu crkve sv. Nikole, Velih vrata i kule projekt, Ministarstvo kulture Republike Hrvatske osiguralo je 300.000,00 kn. Projekt je to koji zajednički provode Općina Barban i Župa sv. Nikole. Iznos od 100.000,00 kn iskoristit će se do kraja 2021. godine, te se ostatak od 200.000,00 kn planira u 2022. godini. Ovim projektom planira se nastavak radova na sanaciji sjevernog pročelja crkve.

* + 1. ***Manifestacija „Trka na prstenac“***

U 2022. godini održava se 47. Trka na prstenac. Trodnevna je to manifestacija od iznimnog značaja za Općinu Barban te su proračunom planirana određena sredstva za organizaciju iste.

* 1. **PLANIRANA SREDSTVA**

U Proračunu Općine Barban za 2022. godinu planirani iznos od 390.000,00 kn za javne potrebe u kulturi raspoređuje se na sljedeći način:

|  |  |  |
| --- | --- | --- |
| R.BR. | NAZIV AKTIVNOSTI/PROJEKTA | Planirana sredstva u 2022. (iznos kn) |
| 1. | Podrška programima udruga u kulturi | 130.000,00 |
| 2. | Arhitektonski sklop crkve sv. Nikole, Velih vrata i kule - sanacija | 200.000,00 |
| 3. | Manifestacija„Trka na prstenac“ | 60.000,00 |
|  | **UKUPNA PLANIRANA SREDSTVA** | **390.000,00** |

1. **SPORT**
	1. **UVODNE NAPOMENE**

Javne potrebe sporta za područje Općine Barban za koje se sredstva planiraju iz Proračuna Općine jesu aktivnosti, poslovi i djelatnosti za koje je određeno da su:

* poticanje i promicanje sporta,
* provođenje sportskih aktivnosti djece, mladeži i studenata,
* djelovanje sportskih udruga, sportskih zajednica i saveza,
* sportska priprema, domaća i međunarodna natjecanja te opća i posebna zdravstvena zaštita sportaša,
* zapošljavanje osoba za obavljanje stručnih poslova u sportu,
* sportsko-rekreacijske aktivnosti građana,
* sportske aktivnosti osoba s teškoćama u razvoju i osoba s invaliditetom,
* planiranje, izgradnja, održavanje i korištenje sportskih građevina,
* provođenje i financiranje znanstvenih i razvojnih projekata elaborata i studija u funkciji razvoja sporta.
	1. **OPIS AKTIVNOSTI**

Podrška sportskim klubovima koji djeluju na području Općine Barban pruža se putem Sportske zajednice Općine Barban kojoj se dodjeljuju financijska sredstva temeljem zahtjeva i sukladno financijskim mogućnostima i realizaciji Proračuna.

Sportska zajednica Općine Barban potom raspisuje Javni poziv za financiranje programa, projekata i manifestacija od interesa za opće dobro u području sporta početkom godine.

* 1. **PLANIRANA SREDSTVA**

U Proračunu Općine Barban za 2022. godinu planirani iznos od 260.000,00 kn za javne potrebe u sportu raspoređuje se na sljedeći način:

|  |  |  |
| --- | --- | --- |
| R.BR. | NAZIV AKTIVNOSTI/PROJEKTA | Planirana sredstva u 2022. (iznos kn) |
| 1. | Sufinanciranje rada Sportske zajednice Općine Barban | 260.000,00 |
|  | **UKUPNA PLANIRANA SREDSTVA** | **260.000,00** |

1. **SOCIJALNA SKRB I ZDRAVSTVO**
	1. **UVODNE NAPOMENE**

Pravna osnova za provođenje programa javnih potreba u području socijalne skrbi i zdravstvene zaštite Općine Barban je Zakon o socijalnoj skrbi, Zakon o Crvenom križu, Odluka o socijalnoj skrbi Općine Barban, Zakon o udrugama, Pravilnik o financiranju programa, projekata i manifestacija od interesa za opće dobro koje provode udruge na području Općine Barban. Zakonom o socijalnoj skrbi („Narodne novine“ broj 157/13, 152/14, 99/15, 52/16, 16/17, 130/17, 98/19, 64/20 i 138/20) uređena je djelatnost socijalne skrbi, financiranje socijalne skrbi, prava i socijalne usluge u sustave socijalne skrbi i postupci za njihovo ostvarivanje, korisnici, sadržaj i način obavljanja djelatnosti socijalne skrbi, kao i obveze jedinice lokalne samouprave, navedene u članku 117. citiranog Zakona.

Opći cilj koji se namjerava ostvariti provođenjem Programa javnih potreba iz područja socijalne skrbi, jest kvalitetno zadovoljavanje javnih potreba građana, uz što racionalnije korištenje proračunskih sredstava, pri čemu je na prvom mjestu ostvarivanje cjelovite brige o socijalno ugroženim, nemoćnim i drugim potrebitim osobama, u okviru decentralizacije socijalne skrbi.

* 1. **OPIS AKTIVNOSTI**

Program javnih potreba u socijalnoj skrbi i zdravstvenoj zaštiti obuhvaća niz aktivnosti koje provodi Upravni odjel za financije, gospodarstvo i društvene djelatnosti Općine Barban, a usmjeren je na mještane slabijeg imovinskog stanja, s ciljem osiguranja višeg standarda socijalne zaštite od onoga koji je propisan i kojeg osiguravaju tijela i institucije na državnoj razini.

* + 1. ***Potpore u vezi s odgojem i obrazovanjem***

Potpore u vezi s odgojem i obrazovanjem obuhvaćaju sufinanciranje smještaja djece u predškolskoj ustanovi DV Tratinčica (između 30% - 100% sufinanciranja), podmirenje troškova obroka u osnovnim školama (između 75% - 100% sufinanciranja) i stipendiranje studenata prema socijalnim kriterijima. Uvjeti i kriteriji za ostvarivanje navedenih oblika pomoći propisani su Odlukom o socijalnoj skrbi Općine Barban.

* + 1. ***Naknade za novorođenčad***

Pravo na jednokratnu naknadu za svako novorođeno dijete imaju roditelji koji žive s djetetom na području Općine Barban, ako dijete ima prijavljeno prebivalište na području Općine te jedan od roditelja prijavljeno prebivalište na području Općine najmanje godinu dana prije podnošenja zahtjeva za ostvarivanje tog prava i to:

* za prvo dijete u iznosu od 2.000,00 kn
* za drugo dijete u iznosu od 2.500,00 kn
* za treće dijete u iznosu od 3.000,00 kn
* za svako sljedeće dijete u iznosu od 5.000,00 kn

Uvjeti i kriteriji propisani su Odlukom o socijalnoj skrbi Općine Barban.

* + 1. ***Jednokratna novčana pomoć***

Jednokratnu novčanu pomoć za potrebite odobrava u pravilu općinski načelnik na temelju Zaključka Komisije za zdravstvo i socijalnu skrb u visini do 2.000,00 kn.

Uvjeti i kriteriji propisani su Odlukom o socijalnoj skrbi Općine Barban.

* + 1. ***Subvencioniranje troškova prijevoza osoba s posebnim potrebama***

Pravo na naknadu za troškove prijevoza djeteta s teškoćama u razvoju i osoba s invaliditetom te njegovog pratioca (ako osoba nije samostalna) utvrđuje Upravni odjel za financije, gospodarstvo i društvene djelatnosti rješenjem na temelju uredno podnesenog zahtjeva stranke, te se naknada isplaćuje na račun podnositelja zahtjeva. Visina prava utvrđuje se na temelju interaktivne karte HAK-a od mjesta prebivališta korisnika do mjesta u kojem se nalazi ustanova, u visini od 1,00 kn/km sve dok za takva plaćanja postoje opravdani razlozi.

Uvjeti i kriteriji propisani su Odlukom o socijalnoj skrbi Općine Barban.

* + 1. ***Pravo na podmirenje troškova stanovanja***

Pomoć za podmirenje troškova stanovanja je temeljem Zakona o socijalnoj skrbi koji propisuje osnovne prihodovne kriterije za ostvarenje tog prava, obvezujući oblik zaštite u nadležnosti jedinica lokalne samouprave. Pravo na naknadu za troškove stanovanja utvrđuje Upravni odjel za financije, gospodarstvo i društvene djelatnosti rješenjem na temelju uredno podnesenog zahtjeva stranke.

Uvjeti i kriteriji propisani su Odlukom o socijalnoj skrbi Općine Barban.

* + 1. ***Ostale naknade u naravi***

Socijalno najugroženiji korisnici mogu, za uskršnje i/ili božićne praznike, ostvariti pravo na pomoć u naravi, odnosno dodjelu poklon bona za kupnju hrane i higijenskih potrepština. Popis korisnika i prijedlog visine pomoći utvrđuje Komisija za zdravstvo i socijalnu skrb Općine Barban, dok Zaključak donosi općinski načelnik.

* + 1. ***Sufinanciranje rada Hrvatskog crvenog križa***

Sukladno Zakonu o Hrvatskom crvenom križu („Narodne novine“ broj 71/10 i 136/20) u proračunu se moraju osigurati sredstva na za rad i djelovanje Službe traženja i javne ovlasti te redovnu djelatnost Crvenog križa koje provodi Gradsko društvo Crvenog križa Pula.

* + 1. ***Sufinanciranje programa „Pomoć u kući na Puljštini“***

S ciljem pružanja usluga pomoći u kući i razvoju ostalih usluga u lokalnoj zajednici za starije osobe, Općina Barban i Gradsko društvo Crvenog križa Pula sklopili su Ugovor kojim se općina obvezuje sufinancirati troškove plaća gerontodomaćica i ostale direktne troškove nastale u pružanju usluga.

* + 1. ***Sufinanciranje nabave vozila za prijevoz osoba s invaliditetom***

Istarska županija zajedno s gradovima i općinama iz područja južne Istre sklopili su s Društvom osoba s tjelesnim invaliditetom južne Istre (DOSTI) Sporazum o sufinanciranju nabave specijalnog vozila za prijevoz osoba s invaliditetom smanjenje pokretljivosti. Temeljem navedenog sporazuma Općina Barban preuzela je obvezu sufinanciranja u ukupnom iznosu od 18.500,00 kn kroz 5 godina podijeljenog u godišnjim anuitetima od po 3.700,00 kn.

* + 1. ***Podrška programima udruga u socijalnoj skrbi i zdravstvu***

Cilj provođenja ove aktivnosti je osiguranje podrške radu udrugama na području Općine Barban koje za svoje korisnike, osobe s invaliditetom te starije i nemoćne osobe provode raznovrsne programe socijalne, psihosocijalne i zdravstvene zaštite.

Udruge mogu svoje programe prijaviti na Javni poziv za financiranje programa, projekata i manifestacija od interesa za opće dobro koje provode udruge na području Općine Barban koji se raspisuje početkom svake godine.

* + 1. ***Sufinanciranje dodatnog tima hitne medicinske pomoći Zavoda za hitnu medicinu Istarske županije***

Sufinanciranjem dodatnog tima hitne medicinske pomoći omogućava se održavanje postignutog standarda u pružanju hitne medicinske pomoći svim stanovnicima tijekom cijele godine te podizanje standarda u pružanju zdravstvene usluge svim stanovnicima i turistima tijekom turističke sezone.

* + 1. ***Kreditna obveza izgradnje i opremanja nove Opće bolnice u Puli***

Općina Barban i Istarska županija sklopili su Ugovor o sufinanciranju dijela kreditne obveze za izgradnju i opremanje nove Opće bolnice u Puli. Iznos dijela preuzete kreditne obveze za Općinu Barban iznosi 476.208,63 kn za razdoblje od 2018. do 2038. godine koji se plaća kvartalno.

* 1. **PLANIRANA SREDSTVA**

U Proračunu Općine Barban za 2022. godinu planirani iznos od 380.000,00 kn za javne potrebe u socijalnoj skrbi raspoređuje se na sljedeći način:

|  |  |  |
| --- | --- | --- |
| R.BR. | NAZIV AKTIVNOSTI | Planirana sredstva u 2022. (iznos kn) |
| 1. | Sufinanciranje smještaja djece u predškolskim ustanovama | 34.300,00 |
| 2. | Podmirenje troškova obroka u osnovnim školama | 15.000,00 |
| 3. | Dodjela stipendija studentima temeljem socijalnih kriterija | 7.000,00 |
| 4. | Naknade za novorođenčad | 50.000,00 |
| 5. | Jednokratne novčane pomoći | 20.000,00 |
| 6. | Sufinanciranje troškova prijevoza osoba s posebnim potrebama | 20.000,00 |
| 7.  | Pomoć za podmirenje troškova stanovanja  | 6.000,00 |
| 8. | Ostale naknade u naravi | 52.000,00 |
| 9. | Sufinanciranje rada Hrvatskog crvenog križa | 38.000,00 |
| 10. | Provođenje programa „Pomoć u kući“ | 52.000,00 |
| 11. | Sufinanciranje nabave vozila za prijevoz osoba s invaliditetom | 3.700,00 |
| 12. | Financiranje udruga putem Javnog poziva | 20.000,00 |
| 13. | Sufinanciranje rada Zavoda za hitnu medicinu IŽ | 29.000,00 |
| 14. | Sufinanciranje otplate kredita za Opću bolnicu Pula | 33.000,00 |
|  | **UKUPNA PLANIRANA SREDSTVA** | **380.000,00** |